ทุนสำรองฯพุ่งพรวด ชี้ธปท.สกัดบาทแข็ง
ธปท.เผยทุนสำรองประเทศเพิ่ม 1,000 ล้านเหรียญสหรัฐ หลังบาทแข็งค่า
12 ธ.ค. 2558

ธปท.เผยทุนสำรองประเทศเพิ่ม 1,000 ล้านเหรียญสหรัฐ หลังบาทแข็งค่า
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ วันที่ 4 ธ.ค.ที่ผ่านมาว่า อยู่ที่ระดับ 1.567 แสนล้านเหรียญสหรัฐ หรือประมาณ 5.610 ล้านล้านบาท เพิ่มขึ้น 1,000 ล้านเหรียญสหรัฐ หรือประมาณ 3.6 หมื่นล้านบาท หากคิดอัตราแลกเปลี่ยนวันนี้ที่เปิดตลาดเช้านี้ที่ระดับ 36 บาท/เหรียญสหรัฐ เทียบกับสัปดาห์ก่อนหน้า ที่มีทุนสำรอง 1.557 แสนล้านเหรียญสหรัฐ หรือประมาณ 5.575 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.18 หมื่นล้านเหรียญสหรัฐ ลดลงเล็กน้อย 100 ล้านเหรียญสหรัฐ เมื่อเทียบกับสัปดาห์ก่อนหน้าที่มี 1.19 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.685 แสนล้านเหรียญสหรัฐ
นักค้าเงินธนาคารพาณิชย์ ระบุว่า ทุนสำรองที่เพิ่มขึ้นน่าจะเป็นผลจากการเข้าดูแลการเคลื่อนไหวของเงินบาทที่กลับไปแข็งค่าหลุดระดับ 36 บาท/เหรียญสหรัฐในช่วงสัปดาห์ที่ผ่านมา ด้วยการเข้าซื้อเงินเหรียญสหรัฐในตลาดเข้าเก็บสะสมในทุนสำรอง เพื่อไม่ให้เงินบาทแข็งค่ามากเกินไป ซึ่งจะกระทบภาคส่งออกไทยให้ชะลอตัวมากขึ้น อย่างไรก็ดีการเข้าดูแลตลาดเป็นไปด้วยความระมัดระวัง เนื่องจากเงินบาทยังมีแนวโน้มอ่อนค่าลงได้